रांची. मुख्यमंत्री रघुवर दास ने कहा कि जो मुखिया भ्रष्टाचार में लिप्त होगा, वह जेल जाएगा। 2016 तक हर ग्राम पंचायत का अपना पंचायत भवन होगा तथा 2017 तक हर पंचायत भवन डिजिटल बनेगा। दिसंबर 2017 तक हर गांव में बिजली होगी। पहाड़ों में भी सौर उर्जा से बिजली उपलब्ध कराई जाएगी।
मुख्यमंत्री शनिवार को चाईबासा के माधव सभागार में आयोजित बजट पूर्व संगोष्ठी में कोल्हान प्रमंडल के लोगों को संबोधित कर रहे थे। सीएम ने कहा जाति, आय प्रमाण पत्र के साथ-साथ दाखिल खारिज का काम ऑनलाइन होगा। 29 को योजना बनाओ अभियान की शुरुआत होगी।
कृषक फसल बीमा योजना की राशि 15 दिनों के अंदर नहीं मिलने पर जनसंवाद केंद्र के 181 नंबर पर बताएं। झारखंड के महापुरुषों की जीवनी पाठ्य-पुस्तक में शामिल होगा। जमशेदपुर में प्रोफेशनल कॉलेज की भी शुरुआत की जाएगी। अमेटी विश्वविद्यालय भी शुरू करने जा रही है।
टेक्निकल यूनिवर्सिटी का राष्ट्रपति कर सकते हैं शिलान्यास
चाईबासा में मेडिकल कॉलेज एवं अस्पताल का निर्माण अगले साल शुरू कर दिया जाएगा। रांची में टेक्निकल यूनिवर्सिटी के लिए 80 करोड़ रुपए आवंटित कर दिए गए हैं। 10 जनवरी को राष्ट्रपति से इसका शिलान्यास कराने की कोशिश की जा रही है। हर जिले में महिला कॉलेज खोलने का लक्ष्य है। इसी वित्तीय वर्ष में सरायकेला में महिला कॉलेज शुरू हो जाएगा। प्रयास है कि हरेक प्रखंड में लाइब्रेरी भी खुले।
बजट के पैटर्न में बदलाव
पहले योजना बनती थी, इस्टीमेट बनता था, टेक्नीकल स्वीकृति होती थी, फिर टेंडर एवं कार्य शुरुआत होते होते नवंबर-दिसंबर आ जाता था और बजट की पूरी राशि खर्च नहीं हो पाती थी। योजनाएं जमीन तक नहीं पहुंच पाती थी। अब सरकार पैटर्न बदल रही है। सीएम ने कहा सरकार फिल्म सिटी के क्षेत्र में भी काम कर रही है। फिल्म नीति लागू कर दी गई है। क्षेत्रीय भाषा की फिल्मों को प्रोत्साहन दिया जाएगा।
अलग से कृषि बजट
रघुवर ने कहा कि सरकार पहली बार राज्य में अलग से कृषि का बजट पेश करेगी। कर्नाटक के बाद अलग से कृषि बजट पेश करने वाला झारखंड दूसरा राज्य होगा। 2016 तक कृषि पर भी सिंगल विंडो सिस्टम लाएंगे। तिलका मांझी कृषि योजना का कार्य 15 जनवरी से शुरू करने का प्रयास है। हर एक गांव को प्रति वर्ष योजनाओं के लिए 60-70 लाख रुपए मिलेंगे। फूड प्रोसेसिंग में निवेश करने वालों को हर तरह से सरकार सहयोग करेगी। पर्यटन के विकास के लिए सरकार गंभीर है। प्रत्येक माइनिंग जिले को साढ़े 12 प्रतिशत राजस्व प्राप्त होगा।
ये थे उपस्थित
इस अवसर पर चाईबासा के सांसद लक्ष्मण गिलुवा, सांसद विद्युत वरण महतो, विधायक गीता कोड़ा, मेनका सरदार, ग्रामीण विकास विभाग के प्रधान सचिव एनएन सिन्हा, वित्त के प्रधान सचिव अमित खरे, जल संसाधन के प्रधान सचिव सुखदेव सिंह, प्रधान सचिव स्वास्थ्य के विद्यासागर, प्रधान सचिव उर्जा एसकेजी रहाटे, मुख्यमंत्री के सचिव सुनील वर्णवाल, सचिव उच्च शिक्षा अजय कुमार सिंह, आयुक्त कोल्हान अरुण सहित कई अधिकारी मौजूद थे।
hin_Deva hin_Deva hin_Deva hin_Deva hin_Deva bho_Deva hin_Deva awa_Deva hin_Deva hin_Deva hin_Deva